**ΜΕΛΕΤΗ ΑΞΙΟΛΟΓΗΣΗΣ ΑΝΕΠΙΘΥΜΗΤΩΝ ΕΝΕΡΓΕΙΩΝ ΜΕΤΑ ΤΟΝ ΕΜΒΟΛΙΑΣΜΟ ΜΕ m-RNA ΕΜΒΟΛΙΟ ΕΝΑΝΤΙ ΤΗΣ COVID-19 ΣΤΟ ΠΡΟΣΩΠΙΚΟ ΙΔΙΩΤΙΚΗΣ ΚΛΙΝΙΚΗΣ ΤΩΝ ΑΘΗΝΩΝ.**

**Μαρίνα Παναγιώτου, Τριανταφυλλιά Τσαβδάρογλου, Αγγελική Δούρου.**

**Ερρίκος Ντυνάν Hospital Center**

**Εισαγωγή: Το σημαντικότερο όπλο στη μάχη έναντι της πανδημίας COVID-19 είναι ο μαζικός εμβολιασμός του πληθυσμού. Ωστόσο, ο δισταγμός και η επιφύλαξη για τα εμβόλια αποτελεί μια πρόκληση για την Δημόσια Υγεία. Η άρνηση για εμβολιασμό τόσο από το ευρύ κοινό, όσο και από κάποιους υγειονομικούς σχετίζεται και με τον φόβο για τις ανεπιθύμητες ενέργειες ενός νέου εμβολίου. Σε ιδιωτική κλινική που διενεργήθηκαν 2.181 εμβολιασμοί (πλήρες σχήμα δύο δόσεων) στο προσωπικό και στους συνεργάτες αυτής αξιολογήθηκαν οι ανεπιθύμητες ενέργειες που εμφανίστηκαν μετά τον εμβολιασμό.**

**Σκοπός: Η μελέτη έχει ως σκοπό την αξιολόγηση των ανεπιθύμητων ενεργειών μετά από εμβολιασμό με m-RNA εμβόλιο στο προσωπικό Ιδιωτικής Κλινικής.**

**Υλικό - Μέθοδοι: Μετά την ολοκλήρωση του εμβολιασμού, ζητήθηκε από το προσωπικό η συμπλήρωση ειδικού ερωτηματολογίου αναφορικά με την εμφάνιση ανεπιθύμητων ενεργειών μετά την ά και ΄β δόση του εμβολίου. Πραγματοποιήθηκε στατιστική ανάλυση με το στατιστικό πακέτο SPSS έκδοση 25.**

**Αποτελέσματα: Οι συμμετέχοντες στην μελέτη χωρίζονται σε 4 κατηγορίες: ιατρικό, νοσηλευτικό, παραϊατρικό και διοικητικό προσωπικό με μέση ηλικία τα 51,6, 41,7, 45,9 και 47,4 έτη αντιστοίχως. Περισσότερο από το 50% των συμμετεχόντων παρουσίασε τουλάχιστον μία ανεπιθύμητη ενέργεια. Η πλειοψηφία των ανεπιθύμητων ενεργειών αφορούσε τον πόνο στο σημείο της έγχυσης.**

**Συμπεράσματα: Το m-RNA εμβόλιο συσχετίζεται με υψηλότερα ποσοστά τοπικών μη επιβλαβών ανεπιθύμητων ενεργειών σε σχέση με τις συστημικές ανεπιθύμητες ενέργειες. Οι γυναίκες και τα άτομα μικρότερης ηλικιακής ομάδας σχετίζονται με υψηλότερη πιθανότητα εμφάνισης ανεπιθύμητων ενεργειών.**